中国历史年表
參考資料

↑  司馬遷《史記·夏本紀第二》：帝舜薦禹於天，爲嗣。十七年而帝舜崩。三年喪畢，禹辭辟舜之子商均於陽城。天下諸侯皆去商均而朝禹。禹於是遂即天子位，南面朝天下，國號曰夏后，姓姒氏。
↑  司馬遷《史記·夏本紀第二》：帝太康失國，昆弟五人，須于洛汭，作五子之歌。
↑  左丘明《左傳·襄公四年》：昔有夏之方衰也，后羿自鉏遷於窮石，因夏民以代夏政。恃其射也，不修民事而淫於原獸。棄武羅、伯困、熊髡、龍圉而用寒浞。寒浞，伯明氏之讒子弟也。伯明後寒棄之，夷羿收之，信而使之，以為己相。浞行媚於內而施賂於外，愚弄其民而虞羿于田，樹之詐慝以取其國家，外內咸服。羿猶不悛，將歸自田，家眾殺而亨之，以食其子。其子不忍食諸，死於窮門。靡奔有鬲氏。浞因羿室，生澆及豷，恃其讒慝詐偽而不德於民。使澆用師，滅斟灌及斟尋氏。處澆於過，處豷於戈。
↑  左丘明《左傳·襄公四年》：靡自有鬲氏，收二國之燼，以滅浞而立少康。少康滅澆於過，後杼滅豷於戈。有窮由是遂亡，失人故也。
↑  佚名《竹書紀年·卷上》：帝杼，……八年征于東海及三夀，得一狐九尾。
↑  佚名《竹書紀年·卷上》：帝不降，元年己亥帝即位，六年伐九苑。
↑  司馬遷《史記·夏本紀第二》：湯修德，諸侯皆歸湯，湯遂率兵以伐夏桀。桀走鳴條，遂放而死。桀謂人曰：「吾悔不遂殺湯於夏臺，使至此。」湯乃踐天子位，代夏朝天下。
↑  司馬遷《史記·殷本紀第三》：主癸卒，子天乙立，是為成湯。
↑  司馬遷《史記·殷本紀第三》：自中丁以來，廢適而更立諸弟子，弟子或爭相代立，比九世亂，於是諸侯莫朝。
↑  司馬遷《史記·殷本紀第三》：帝陽甲崩，弟盤庚立，是為帝盤庚……乃遂涉河南，治亳，行湯之政，然後百姓由寧，殷道復興。諸侯來朝，以其遵成湯之德也。
↑  司馬遷《史記·殷本紀第三》：帝小乙崩，子帝武丁立。帝武丁即位，思復興殷，而未得其佐。三年不言，政事決定於冢宰，以觀國風。武丁夜夢得聖人，名曰說。以夢所見視群臣百吏，皆非也。於是乃使百工營求之野，得說於傅險中。是時說為胥靡，筑於傅險。見於武丁，武丁曰是也。得而與之語，果聖人，舉以為相，殷國大治。故遂以傅險姓之，號曰傅說。
↑  司馬遷《史記·殷本紀第三》：周武王於是遂率諸侯伐紂。紂亦發兵距之牧野。甲子日，紂兵敗。紂走入，登鹿臺，衣其寶玉衣，赴火而死。周武王遂斬紂頭，縣之［大］白旗。殺妲己。釋箕子之囚，封比干之墓，表商容之閭。封紂子武庚、祿父，以續殷祀，令修行盤庚之政。殷民大說。於是周武王為天子。其後世貶帝號，號為王。而封殷後為諸侯，屬周。
↑  司馬遷《史記·周本紀第四》：成王少，周初定天下，周公恐諸侯畔周，公乃攝行政當國。管叔、蔡叔群弟疑周公，與武庚作亂，畔周。
↑  司馬遷《史記·周本紀第四》：成王在豐，使召公復營洛邑，如武王之意。周公復卜申視，卒營筑，居九鼎焉。
↑  佚名《竹書紀年·周紀》：﹝周懿王元年﹞丙寅春正月，王即位。天再旦於鄭。
↑  司馬遷《史記·周本紀第四》：王行暴虐侈傲，國人謗王。召公諫曰……王不聽。於是國莫敢出言，三年，乃相與畔，襲厲王。厲王出奔於彘。
↑  佚名《竹書紀年·卷下》：十二年，玉亡奔彘，國人圍王宫，執召穆公之子殺之。十三年，王在彘，共伯和攝行天子事，號曰「共和」。
↑  司馬遷《史記·周本紀第四》：召公、周公二相行政，號曰「共和」。
↑  司馬遷《史記·周本紀第四》：幽王……又廢申后，去太子也。申侯怒，與繒、西夷犬戎攻幽王。幽王舉烽火徵兵，兵莫至。遂殺幽王驪山下，虜褒姒，盡取周賂而去。於是諸侯乃即申侯而共立故幽王太子宜臼，是為平王，以奉周祀。
↑  司馬遷《史記·周本紀第四》：平王立，東遷于雒邑，辟戎寇。
↑  左丘明《左傳·隱公元年》：﹝魯隱公元年﹞及莊公即位，為之請制……請京，使居之，謂之京城大叔……大叔完聚，繕甲兵，具卒乘，將襲鄭。夫人將啟之。公聞其期，曰：「可矣！」命子封帥車二百乘以伐京。京叛大叔段，段入于鄢，公伐諸鄢。五月辛丑，大叔出奔共。書曰：「鄭伯克段于鄢。」
↑  左丘明《左傳·隱公三年》：﹝魯隱公三年﹞鄭武公、莊公為平王卿士。王貳于虢，鄭伯怨王。王曰：「無之」。故周、鄭交質。王子狐為質於鄭，鄭公子忽為質於周。
↑  左丘明《左傳·桓公五年》：﹝魯桓公五年﹞鄭子元請為左拒，以當蔡人、衛人；為右拒，以當陳人，曰：「陳亂，民莫有鬬心，若先犯之，必奔。王卒顧之，必亂。蔡、衛不枝，固將先奔，既而萃於王卒，可以集事。」從之。曼伯為右拒，祭仲足為左拒，原繁、高渠彌以中軍奉公，為魚麗之陳，先偏後伍，伍承彌縫。戰于繻葛，命二拒曰：「旝動而鼓。」蔡、衛、陳皆奔，王卒亂，鄭師合以攻之，王卒大敗。祝聃射王中肩，王亦能軍。祝聃請從之。公曰：「君子不欲多上人，況敢陵天子乎！苟自救也，社稷無隕，多矣。」
↑  司馬遷《史記·楚世家第十》：﹝楚武王三十七年﹞楚熊通怒曰：「吾先鬻熊，文王之師也，蚤終。成王舉我先公，乃以子男田令居楚，蠻夷皆率服，而王不加位，我自尊耳。」乃自立爲武王，與隨人盟而去。
↑  司馬遷《史記·齊太公世家第二》：﹝齊桓公元年﹞鮑叔牙迎受管仲，及堂阜而脫桎梏，齋祓而見桓公。桓公厚禮以為大夫，任政。桓公既得管仲，與鮑叔、隰朋、高傒修齊國政，連五家之兵，設輕重魚鹽之利，以贍貧窮，祿賢能，齊人皆說。
↑  公羊高《春秋公羊傳·僖公》：﹝魯僖公四年﹞楚屈完來盟于師，盟于召陵。屈完者何？楚大夫也。何以不稱使？尊屈完也。曷為尊屈完？以當桓公也。其言盟于師、盟于召陵何？師在召陵也。師在召陵，則曷為再言盟？喜服楚也。何言乎喜服楚？楚有王者則後服，無王者則先叛。夷狄也，而亟病中國，南夷與北狄交，中國不絕若線。桓公救中國，而攘夷狄，卒帖荊，以此為王者之事也。其言來何？與桓為主也。前此者有事矣，後此者有事矣，則曷為獨於此焉？與桓公為主，序績也。
↑  左丘明《左傳·僖公二十八年》：﹝魯僖公二十八年﹞夏，四月，己巳，晉侯、齊師、宋師、秦師及楚人戰于城濮，楚師敗績……五月，癸丑，公會晉侯、齊侯、宋公、蔡侯、鄭伯、衛子、莒子盟于踐土。
↑  司馬遷《史記·秦本紀第五》：﹝秦穆公三十三年﹞當是時，晉文公喪尚未葬。太子襄公怒曰：「秦侮我孤，因喪破我滑。」遂墨衰绖，發兵遮秦兵於殽，擊之，大破秦軍，無一人得脫者。虜秦三將以歸。
↑  司馬遷《史記·秦本紀第五》：﹝秦穆公三十七年﹞秦用由余謀伐戎王，益國十二，開地千里，遂霸西戎。
↑  左丘明《左傳·宣公十二年》：﹝魯宣公十二年﹞夏．六月．乙卯．晉荀林父帥師及楚子戰于邲．晉師敗績．
↑  左丘《左傳·成公十二年》：﹝魯成公十二年春﹞宋華元克合晉楚之成．
↑  左丘明《左傳·襄公二十七年》：﹝襄公二十七年﹞秋．七月．辛巳．豹及諸侯之大夫盟于宋．
↑  司馬遷《史記·呉太伯世家第一》：﹝呉王闔廬九年﹞呉王闔廬請伍子胥、孫武曰……二子對曰……闔廬從之，悉興師，與唐、蔡西伐楚，至於漢水。楚亦發兵拒呉，夾水陳。呉王闔廬弟夫槩欲戰，闔廬弗許。夫槩曰……遂以其部五千人襲冒楚，楚兵大敗，走。於是呉王遂縱兵追之。比至郢，五戰，楚五敗。楚昭王亡出郢，奔鄖……而呉兵遂入郢。
↑  司馬遷《史記·孔子世家第十七》：﹝魯定公十四年﹞桓子卒受齊女樂，三日不聽政；郊，又不致膰俎於大夫。孔子遂行，宿乎屯。
↑  司馬遷《史記·呉太伯世家第一》：﹝呉王闔廬十九年﹞夏，呉伐越，越王句踐迎撃之槜李……呉師觀之，越因伐呉，敗之姑蘇，傷呉王闔廬指，軍卻七裏。呉王病傷而死。
↑  司馬遷《史記·呉太伯世家第一》：﹝呉王夫差二年﹞呉王悉精兵以伐越，敗之夫椒，報姑蘇也。
↑  司馬遷《史記·呉太伯世家第一》：﹝呉王夫差二十三年﹞十一月丁卯，越敗呉。越王句踐欲遷呉王夫差於甬東，予百家居之。呉王曰……遂自剄死。
↑  司馬遷《史記·越王勾踐世家第十一》：﹝越王勾踐二十四年﹞句踐已平呉，乃以兵北渡淮，與齊、晉諸侯會於徐州，致貢於周……當是時，越兵橫行於江、淮東，諸侯畢賀，號稱霸王。
↑  司馬遷《史記·趙世家第十三》：﹝趙襄子二十三年﹞三國攻晉陽，歳餘，引汾水灌其城，城不浸者三版……乃夜使相張孟同私於韓、魏。韓、魏與合謀，以三月丙戌，三國反滅知氏，共分其地。
↑  司馬遷《史記·晉世家第九》：﹝晉哀公十八年﹞哀公卒，子幽公柳立。幽公之時，晉畏，反朝韓、趙、魏之君。獨有絳、曲沃，餘皆入三晉。
↑  司馬遷《史記·魏世家第十四》：﹝魏文侯十六年﹞伐秦，筑臨晉元裏。
↑  司馬遷《史記·魏世家第十四》：﹝魏文侯十七年﹞伐中山，使子撃守之，趙倉唐傅之。
↑  司馬遷《史記·魏世家第十四》：﹝魏文侯十七年﹞西攻秦，至鄭而還，筑雒陰、合陽。
↑  司馬光《資治通鑑·周紀一》：﹝周威烈王二十三年﹞初命晉大夫魏斯、趙籍、韓虔為諸侯。
↑  司馬遷《史記·齊太公世家第二》：﹝齊康公十九年﹞田常曾孫田和始為諸侯。
↑  司馬遷《史記·齊太公世家第二》：﹝齊康公二十六年﹞康公卒，呂氏遂絕其祀。田氏卒有齊國，為齊威王，彊於天下。
↑  司馬遷《史記·秦本紀第五》：﹝秦孝公三年﹞衛鞅說孝公變法修刑，內務耕稼，外勸戰死之賞罰，孝公善之。甘龍、杜摯等弗然，相與爭之。卒用鞅法，百姓苦之；居三年，百姓便之。乃拜鞅為左庶長。
↑  司馬遷《史記·魏世家第十四》：﹝魏惠王十七年﹞與秦戰元裏，秦取我少梁。圍趙邯鄲。﹝魏惠王十八年﹞拔邯鄲。趙請救于齊，齊使田忌、孫臏救趙，敗魏桂陵。
↑  司馬遷《史記·趙世家第十三》：﹝趙肅侯四年﹞（應爲六年）朝天子。
↑  司馬遷《史記·秦本紀第五》：﹝秦孝公二十年﹞（應爲十八年）諸侯畢賀。秦使公子少官率師會諸侯逢澤，朝天子。
↑  司馬遷《史記·魏世家第十四》：﹝魏惠王三十年﹞（應爲二十七年）魏伐趙，趙告急齊。
↑  佚名《竹書紀年·魏紀》：﹝周顯王二十六年﹞穰疪帥師及鄭孔夜戰於梁赫，鄭師敗逋。
↑  司馬遷《史記·魏世家第十四》：﹝魏惠王三十年﹞（應爲二十八年）齊宣王用孫子計，救趙撃魏。魏遂大興師，使龐涓將，而令太子申爲上將軍……太子果與齊人戰，敗於馬陵。齊虜魏太子申，殺將軍涓，軍遂大破。
↑  司馬遷《史記·秦本紀第五》：﹝秦孝公二十二年﹞衛鞅擊魏……封鞅為列侯，號商君。
↑  司馬遷《史記·秦本紀第五》：﹝秦惠文王七年﹞韓、趙、魏、燕、齊帥匈奴共攻秦。秦使庶長疾與戰修魚，虜其將申差，敗趙公子渴、韓太子奐，斬首八萬二千。
↑  司馬遷《史記·燕召公世家第四》：﹝燕王子之三年﹞國大亂，百姓恫恐……孟軻謂齊王曰……王因令章子將五都之兵，以因北地之衆以伐燕。士卒不戰，城門不閉，燕君噲死，齊大勝。
↑  司馬光《資治通鑑·周紀三》：﹝周赧王八年﹞趙武靈王……於是始出胡服令，而招騎射焉。
↑  司馬遷《史記·秦本紀第五》：﹝秦昭襄王十一年﹞齊、韓、魏、趙、宋、中山五國共攻秦，至鹽氏而還。秦與韓、魏河北及封陵以和。
↑  司馬光《資治通鑑·第四卷》：﹝周赧王二十九年﹞齊湣王起兵伐之，民散，城不守。宋王奔魏，死於溫。
↑  司馬遷《史記·趙世家第十三》：﹝趙惠文王十四年﹞相國樂毅將趙、秦、韓、魏、燕攻齊，取靈丘……﹝趙惠文王十五年﹞趙與韓、魏、秦共撃齊，齊王敗走，燕獨深入，取臨菑。
↑  劉向《戰國策·卷十三齊策六》：燕攻齊，取七十餘城，唯莒、即墨不下。
↑  司馬光《資治通鑑·第四卷》：﹝周赧王三十五年﹞又使司馬錯發隴西兵，因蜀攻楚黔中，拔之。楚獻漢北及上庸地。
↑  司馬遷《史記·秦本紀第五》：﹝秦昭襄王二十八年﹞二十八年，大良造白起攻楚，取鄢、鄧。
↑  司馬遷《史記·楚世家第十》：﹝楚頃襄王二十一年﹞秦將白起遂拔我郢，燒先王墓夷陵。楚襄王兵散，遂不復戰，東北保於陳城。
↑  司馬遷《史記·屈原賈生列傳第二十四》：於是懷石，遂自汨羅以死。
↑  司馬遷《史記·田單列傳 第二十二》：田單乃收城中得千餘牛，為絳繒衣，畫以五彩龍文，束兵刃於其角，而灌脂束葦於尾，燒其端。鑿城數十穴，夜縱牛，壯士五千人隨其後。牛尾熱，怒而奔燕軍，燕軍夜大驚。牛尾炬火光明炫燿，燕軍視之皆龍文，所觸盡死傷。五千人因銜枚擊之，而城中鼓譟從之，老弱皆擊銅器為聲，聲動天地。燕軍大駭，敗走。齊人遂夷殺其將騎劫。燕軍擾亂奔走，齊人追亡逐北，所過城邑皆畔燕而歸田單，兵日益多，乘勝，燕日敗亡，卒至河上，而齊七十餘城皆復為齊。
↑  司馬遷《史記·范睢蔡澤列傳第十九》：當是時，昭王已立三十六年……范睢乃上書曰……於是秦昭王大說，乃謝王稽，使以傳車召范睢……因進曰……王不如遠交而近攻，得寸則王之寸也，得尺亦王之尺也。
↑  司馬遷《史記·白起王翦列傳第十三》：﹝秦昭王四十五年﹞伐韓之野王。野王降秦，上黨道絕。其守馮亭與民謀曰：「鄭道已絕，韓必不可得為民。秦兵日進，韓不能應，不如以上黨歸趙……」因使人報趙……﹝秦昭王四十七年﹞秦使左庶長王龁攻韓，取上黨。上黨民走趙……趙使廉頗將。
↑  司馬遷《史記·秦本紀第五》：﹝秦昭王四十七年﹞秦使武安君白起擊，大破趙於長平，四十餘萬盡殺之。
↑  司馬遷《史記·魏世家第十四》：﹝魏安釐王二十年﹞秦圍邯鄲，信陵君無忌矯奪將軍晉鄙兵以救趙，趙得全。
↑  司馬遷《史記·平原君虞卿列傳第十六》：於是平原君從之，得敢死之士三千人。李同遂與三千人赴秦軍，秦軍爲之卻三十里。亦會楚、魏救至，秦兵遂罷，邯鄲復存。
↑  司馬遷《史記·春申君列傳第十八》：春申君為楚相四年……五年，圍邯鄲。邯鄲告急於楚，楚使春申君將兵往救之，秦兵亦去，春申君歸。
↑  司馬遷《史記·魏公子列傳第十七》：﹝魏安釐王三十年﹞公子使使遍告諸侯。諸侯聞公子將，各遣將將兵救魏。公子率五國之兵破秦軍於河外，走蒙驁。遂乘勝逐秦軍至函谷關，抑秦兵，秦兵不敢出。
↑  司馬遷《史記·周本紀第四》：﹝周赧王五十九年﹞秦取韓陽城負黍，西周恐，倍秦，與諸侯約從，將天下銳師出伊闕攻秦，令秦無得通陽城。秦昭王怒，使將軍摎攻西周。西周君犇秦，頓首受罪，盡獻其邑三十六，口三萬。秦受其獻，歸其君於周。周君、王赧卒，周民遂東亡。秦取九鼎寶器，而遷西周公於憚狐。
↑  司馬遷《史記·秦本紀第五》：﹝秦昭襄王元年﹞東周君與諸侯謀秦，秦使相國呂不韋誅之，盡入其國。
↑  司馬遷《史記·秦始皇本紀第六》：﹝始皇帝六年﹞韓、魏、趙、衛、楚共擊秦，取壽陵。秦出兵，五國兵罷。
↑  司馬遷《史記·楚世家第十》：﹝楚考烈王二十二年﹞與諸侯共伐秦，不利而去。楚東徙都壽春，命曰郢。
↑  司馬遷《史記·秦始皇本紀第六》：﹝始皇帝十七年﹞內史騰攻韓，得韓王安，盡納其地，以其地為郡，命曰潁川。
↑  司馬遷《史記·秦始皇本紀第六》：﹝始皇帝十九年﹞王翦、羌瘣盡定取趙地東陽，得趙王……趙公子嘉率其宗數百人之代，自立為代王。
↑  司馬遷《史記·秦始皇本紀第六》：﹝始皇帝二十二年﹞王賁攻魏，引河溝灌大梁，大梁城壞，其王請降，盡取其地。
↑  司馬遷《史記·秦始皇本紀第六》：﹝始皇帝二十四年﹞王翦、蒙武攻荊，破荊軍，昌平君死，項燕遂自殺。
↑  司馬遷《史記·秦始皇本紀第六》：﹝始皇帝二十五年﹞大興兵，使王賁將，攻燕遼東，得燕王喜。還攻代，虜代王嘉。王翦遂定荊江南地；降越君，置會稽郡。
↑  司馬遷《史記·秦始皇本紀第六》：﹝始皇帝二十六年﹞齊王建與其相後勝發兵守其西界，不通秦。秦使將軍王賁從燕南攻齊，得齊王建。
↑  司馬遷《史記·秦始皇本紀第六》：﹝始皇帝二十六年﹞秦王初并天下……分天下以為三十六郡，郡置守、尉、監……一法度衡石丈尺。車同軌。書同文字。
↑  司馬遷《史記·秦始皇本紀第六》：﹝始皇帝二十八年﹞始皇東行郡縣，上鄒嶧山。立石，與魯諸儒生議，刻石頌秦德，議封禪望祭山川之事。乃遂上泰山，立石，封，祠祀。下，風雨暴至，休於樹下，因封其樹為五大夫。禪梁父。刻所立石，其辭曰……
↑  司馬光《資治通鑑·秦紀二》：﹝始皇帝三十三年﹞始皇乃遣將軍蒙恬發兵三十萬人，北伐匈奴。﹝始皇帝三十四年﹞蒙恬斥逐匈奴，收河南地為四十四縣。
↑  司馬遷《史記·秦始皇本紀第六》：﹝始皇帝三十三年﹞丞相李斯曰：「……臣請史官非秦記皆燒之。非博士官所職，天下敢有藏詩、書、百家語者，悉詣守、尉雜燒之。有敢偶語詩書者棄市。以古非今者族。吏見知不舉者與同罪。令下三十日不燒，黥為城旦。所不去者，醫藥卜筮種樹之書……」制曰：「可。」
↑  司馬遷《史記·秦始皇本紀第六》：﹝始皇帝三十五年﹞侯生盧生相與謀曰……於是乃亡去。始皇聞亡，乃大怒曰……於是使御史悉案問諸生，諸生傳相告引，乃自除犯禁者四百六十餘人，皆阬之咸陽，使天下知之，以懲後。
↑  司馬遷《史記·秦始皇本紀第六》：﹝始皇帝三十七年﹞癸丑，始皇出游……至平原津而病……七月丙寅，始皇崩於沙丘平臺。
↑  司馬遷《史記·秦始皇本紀第六》：﹝始皇帝三十七年﹞趙高……乃與公子胡亥、丞相斯陰謀破去始皇所封書賜公子扶蘇者，而更詐為丞相斯受始皇遺詔沙丘，立子胡亥為太子。更為書賜公子扶蘇、蒙恬，數以罪，賜死。
↑  司馬光《資治通鑑·秦紀二》：﹝秦二世元年﹞秋，七月，陽城人陳勝、陽夏人吳廣起兵於蘄。是時，發閭左戍漁陽，九百人屯大澤鄉，陳勝、吳廣皆為屯長。會天大雨，道不通，度已失期。失期，法皆斬。陳勝、吳廣因天下之愁怨，乃殺將尉，召令徒屬曰……眾皆從之。乃詐稱公子扶蘇、項燕，為壇而盟，稱大楚；陳勝自立為將軍，吳廣為都尉。攻大澤鄉，拔之。收而攻蘄，蘄下……陳涉不聽，遂自立為王，號「張楚」。當是時，諸郡縣苦秦法，爭殺長吏以應涉。
↑  司馬光《資治通鑑·秦紀三》：﹝秦二世二年﹞下去疾、斯、劫吏，案責他罪。去疾、劫自殺，獨李斯就獄。二世以屬趙高治之，責斯與子由謀反狀，皆收捕宗族、賓客。趙高治斯，榜掠千餘，不勝痛，自誣服。斯所以不死者，自負其辯，有功，實無反心，欲上書自陳，幸二世寤而赦之。乃從獄中上書曰……書上，趙高使吏棄去不奏，曰：「囚安得上書！」趙高使其客十餘輩詐為御史、謁者、侍中，更往覆訊斯，斯更以其實對，輒使人復榜之。後二世使人驗斯，斯以為如前，終不更言。辭服，奏當上。二世喜曰：「微趙君，幾為丞相所賣！」及二世所使案三川守由者至，則楚兵已擊殺之。使者來，會職責相下吏，高皆妄為反辭以相傅會，遂具斯五刑，論腰斬咸陽市。斯出獄，與其中子俱執……遂父子相哭，而夷三族。二世乃以趙高為丞相，事無大小皆決焉。
↑  司馬遷《史記·項羽本紀第七》：項羽已殺卿子冠軍，威震楚國，名聞諸侯。乃遣當陽君、蒲將軍將卒二萬渡河，救鉅鹿……項羽乃悉引兵渡河，皆沈船，破釜甑，燒廬舍，持三日糧，以示士卒必死，無一還心。於是至則圍王離，與秦軍遇，九戰，絕其甬道，大破之，殺蘇角，虜王離。
↑  班固《漢書·高帝紀上》：﹝漢王元年﹞冬十月……沛公至霸上。秦王子嬰素車白馬，係頸以組，封皇帝璽符節，降枳道旁。諸將或言誅秦王，沛公曰：「始懷王遣我，固以能寬容，且人已服降，殺之不祥。」乃以屬吏。遂西入咸陽。
↑  司馬遷《史記·項羽本紀第七》：項王使人致命懷王……乃尊懷王為義帝。
↑  司馬遷《史記·項羽本紀第七》：項王自立為西楚霸王，王九郡，都彭城。
↑  司馬遷《史記·項羽本紀第七》：項王、范增疑沛公之有天下……故立沛公為漢王。
↑  班固《漢書·高帝紀上》：﹝漢王元年﹞夏四月……韓信為治粟都尉，亦亡去，蕭何追還之，因薦於漢王……於是漢王齊戒設壇場，拜信為大將軍，問以計策……漢王大說，遂聽信策，部署諸將……﹝漢王元年﹞五月，漢王引兵從故道出襲雍。雍王邯迎擊漢陳倉，雍兵敗，還走。
↑  司馬遷《史記·項羽本紀第七》：﹝漢王二年﹞四月，漢皆已入彭城……項王乃西從蕭，晨擊漢軍而東，至彭城，日中，大破漢軍。漢軍皆走，相隨入穀、泗水，殺漢卒十餘萬人。
↑  班固《漢書·高帝紀上》：﹝漢王四年﹞春二月……立韓信為齊王。
↑  班固《漢書·高帝紀上》：﹝漢王五年﹞十二月，圍羽垓下。羽夜聞漢軍四面皆楚歌，知盡得楚地，羽與數百騎走，是以兵大敗。
↑  司馬遷《史記·項羽本紀第七》：﹝漢王五年﹞於是項王乃上馬騎……直夜潰圍南出，馳走……於是項王乃欲東渡烏江……乃自刎而死。
↑  司馬遷《史記·高祖本紀第八》：﹝漢王五年﹞正月，諸侯及將相相與共請尊漢王為皇帝……漢王三讓，不得已……甲午，乃即皇帝位汜水之陽。
↑  司馬遷《史記·高祖本纪第八》：﹝漢王五年﹞正月……齊王韓信習楚風俗，徙為楚王，都下邳。
↑  司馬光《資治通鑑·漢紀三》：﹝漢高帝七年﹞冬，十月……上復使劉敬往使匈奴，未還；漢悉兵三十二萬北逐之……帝先至平城，兵未盡到；冒頓縱精兵四十萬騎，圍帝於白登七日，漢兵中外不得相救餉。帝用陳平秘計，使使間厚遺閼氏……帝出圍，欲驅；太僕滕公固徐行。至平城，漢大軍亦到，胡騎遂解去，漢亦罷兵歸。
↑  班固《漢書·高帝紀下》：﹝漢王十年﹞九月，代相國陳豨反……﹝漢王十一年﹞豨將侯敞將萬餘人游行……漢將軍郭蒙與齊將擊，大破之。太尉周勃道太原入定代地，至馬邑，馬邑不下，攻殘之。豨將趙利守東垣，高祖攻之不下。卒罵，上怒。城降，卒罵者斬之。
↑  班固《漢書·高帝紀下》：﹝漢王十一年﹞秋七月，淮南王布反。﹝漢王十二年﹞冬十月，上破布軍于會缶，布走，令別將追之……漢別將擊布軍洮水南北，皆大破之，追斬布番陽。
↑  班固《漢書·高帝紀下》：﹝漢王十一年﹞春正月，淮陰侯韓信謀反長安，夷三族……三月，梁王彭越謀反，夷三族。
↑  班固《漢書·景帝紀第五》：﹝漢景帝三年﹞春正月，吳王濞、膠西王卬、楚王戊、趙王遂、濟南王辟光、菑川王賢、膠東王雄渠皆舉兵反……遣太尉亞夫、大將軍竇嬰將兵擊之。